ஆதிகாலத்தில் அஸ்தினாபுரத்தில் ஆட்சி புரிந்த அரசன் துஷ்யந்தனின் சந்திர வம்சத்தில் தோன்றிய 'பிரதீபன்’ என்பவனுக்குப் பிள்ளையாய்ப் பிறந்தவன் 'சந்தனு’! வாலிப வயதில் கங்கை நதிக்கரையில் பாகீரதியைக் கண்டு மோகித்து, அவளை மணந்துகொள்ள விரும்பிக் கேட்கிறான். அதற்கு அவள் சம்மதித்து ஒரு நிபந்தனை விதிக்கிறாள். அதாவது, அவள் எது செய்தாலும் அவன் ஏன், எதற்கு என்று கேட்கக் கூடாது என்பதாகும். அதற்குச் சந்தனு உடன்பட்டு, அவளை மணந்து, மனைவியாக்கிக்கொள்கிறான். அதன் பயனாக பாகீரதி ஒரு குழந்தையை ஈன்றெடுத்து, அதைக் கொண்டுபோய் கங்கா நதியில் வீசிவிடுகிறாள்.